L-akkademja tal-Forzi Dixxiplinati toffri taħriġ ta' kwalità għolja u mhux biss taqdi l-ħtiġijiet tal-Pulizija, iżda wkoll tal-forzi dixxiplinati l-oħra tal-pajjiż. Il-Kmandant tal-Akkademja Joseph Cachia qal li bħalissa għaddej taħriġ fiżiku u akkademiku għal 70 rekluta fil-Korp tal-Pulizija. Din is-sena biss, l-Akkademja tal-Forzi Dixxiplinati f'Ta' Kandja offriet taħriġ lil madwar elf membru tal-korpi dixxiplinati fosthom membri tal-korp tal-Pulizija, Forzi Armati, membri tal-Protezzjoni Ċivili u gwardjani tal-ħabs. L-akkademja toffri taħriġ fiżiku, prattiku kif ukoll akkademiku, bil-Kmandant tal-Akkademja Joseph Cachia jgħid ma' Television Malta li t-taħriġ huwa kontinwu u ma jieqafx biss mal-proċess tar-reklutaġġ. "Huwa imporatni li jsir kontinwament il-ħin kollu mhux dħalt għaddejt il-fażi u waqaft hemm għalhekk regolarlment il-membri jiġu hawnhekk u nagħmlu t-taħriġ tagħhom biex jirifreskaw u jaġġornaw ruħhom mat-tibdil fil-liġijiet u l-proċeduri". Qal li bħalissa għaddej taħriġ għal 70 rekluta tal-Pulizija li wkoll qed jingħataw taħriġ prattiku u akkademiku fosthom dwar il-liġi u ż-żamma tal-ordni pubblika. Aktar kmieni din il-ġimgħa s-Segretarju Permanenti Ewlieni s-Sur Mario Cutajar żar l-Akkademja tal-Forzi Dixxiplinati f'Ta' Kandja u enfasizza illi huwa importanti li l-Akkademja tikkollabora mill-qrib mal-Istitut għas-Servizzi Pubbliċi biex ikun hemm messaġġ wieħed unit. Qal li f'pajjiż ċkejken huwa fundamentali illi r-riżorsi jiġu utilizzati sew u b'mod strateġiku. Saħaq illi l-pajjiż qed japprezza u jirrikonoxxi l-ħidma ta' kull min huwa parti mill-korpi dixxiplinati hekk kif għall-ewwel darba ngħataw id-dritt li jissieħbu f'unions. Semma wkoll it-titjib fil-kundizzjonijiet tax-xogħol ta' kull korp bħalma sar diġà mal-Pulizija, fid-Dipartiment tal-Protezzjoni Ċivili u kif se jsir dalwaqt mal-Forzi Armati ta' Malta.